**Rámcová zmluva 1347/2025/ ODDE o združenej dodávke elektriny**

podľa zákona č. 251/2012 Z. z. o energetike a o zmene a doplnení niektorých zákonov v znení neskorších predpisov a § 269 ods. 2 zákona č. 513/1991 Zb. Obchodný zákonník v znení neskorších predpisov

(ďalej len ako „**Rámcová zmluva**“)

uzatvorená medzi nasledovnými zmluvnými stranami:

**Odberateľ: Banskobystrický samosprávny kraj**

Sídlo: Námestie SNP 23, 974 01 Banská Bystrica

Štatutárny orgán: Mgr. Ondrej Lunter, predseda

Zástupca na rokovanie vo veciach:

a) zmluvných: Dagmar Šušková, [dagmar.suskova@bbsk.sk](mailto:juraj.sipula@bbsk.sk),

+421 949 006 931

b) technických: Ing. Pavel Koštial, [pavel.kostial@bbsk.sk](mailto:pavel.kostial@bbsk.sk), +421 948 063 038

IČO: 37828100

DIČ: 2021627333

IČ DPH: SK 2021627333

Bankové spojenie: Štátna pokladnica

IBAN: SK9281800000007000389679

(ďalej len ako „**odberateľ**“ alebo „**BBSK**“)

**a**

**Dodávateľ: xxxxxxxxxxxxxxxxxxxxxxx**

Sídlo: xxxxxxxxxxxxxxxxxxxxxxxxx

Adresa na doručovanie písomností: xxxxxxxxxxxxxxxxxxxxxxxxx

Zapísaný: xxxxxxxxxxxxxxxxxxxxxxxxx

Štatutárny orgán: xxxxxxxxxxxxxxxxxxxxxxxxx

IČO: xxxxxxxxxxxxxxxxxxxxxxxxx

DIČ: xxxxxxxxxxxxxxxxxxxxxxxxx

IČ DPH: xxxxxxxxxxxxxxxxxxxxxxxxx

Bankové spojenie: xxxxxxxxxxxxxxxxxxxxxxxxx

IBAN: xxxxxxxxxxxxxxxxxxxxxxxxx

(ďalej len ako „**dodávateľ**“ a spolu s odberateľom ďalej len ako „**zmluvné strany**“)

**I.**

**Preambula**

* 1. Táto Rámcová zmluva je výsledkom verejného obstarávania na predmet zákazky s názvom: „*Dodávka elektrickej energie pre Banskobystrický samosprávny kraj na rok 2026 (Výzva č. 2)*“ postupom zadávania zákazky podľa § 58 až 61 zákona č. 343/2015 Z. z. o verejnom obstarávaní v znení neskorších predpisov (ďalej len „**ZVO**“), *výzva č. 2* v rámci zriadeného dynamického nákupného systému s predmetom „*Dodávka zemného plynu a elektrickej energie pre Banskobystrický samosprávy kraj*“, vyhlásené vo Vestníku verejného obstarávania č. 145/2025 dňa 21.07.2025 pod značkou oznámenia 11887-MUT a v ÚV EU 474939-2025, č.137/2025 zo dňa 21.07.2025 . Dňa ........................ bol dodávateľ identifikovaný ako úspešný uchádzač. Túto Rámcovú zmluvu uzatvárajú zmluvné strany v súlade so súťažnými podkladmi a ich prílohami, v súlade s vysvetleniami súťažných podkladov a súvisiacich dokladov a dokumentov, ak k vysvetľovaniu došlo, a v súlade s predloženou ponukou úspešného uchádzača.
  2. BBSK uzatvára s dodávateľom túto Rámcovú zmluvu za účelom zabezpečenia združenej dodávky elektriny (ďalej len ako „**elektrina**“) pre BBSK, ako aj za účelom zabezpečenia dodávky elektriny v prospech tretích osôb, ktoré boli špecifikované vo verejnom obstarávaní a ich zoznam je uvedený v prílohe č. 1 tejto Rámcovej zmluvy (ďalej len ako „**tretie osoby**“). Účelom tejto Rámcovej zmluvy je úprava práv a povinností zmluvných strán a tretích osôb, v prospech ktorých sa táto Rámcová zmluva taktiež uzatvára, tak, aby dodávateľ dodával elektrinu za podmienok stanovených v tejto Rámcovej zmluve a za podmienok stanovených v neskôr uzatvorených čiastkových zmluvách o dodávke elektriny v znení podľa prílohy č. 2 tejto Rámcovej zmluvy (ďalej len ako „**čiastkové zmluvy**“), a to za cenu dohodnutú v čl. VI a v prílohe č. 3 tejto Rámcovej zmluvy a v zmluvnom období podľa čl. II bod 2.3 tejto Rámcovej zmluvy.

**Čl. II**

**Predmet a trvanie Rámcovej zmluvy**

2.1. Predmetom tejto Rámcovej zmluvy je záväzok dodávateľa v zmluvnom období podľa čl. II. bod 2.3 Rámcovej zmluvy za podmienok, v cene a v rozsahu určených touto Rámcovou zmluvou dodávať pre odberné miesta podľa prílohy č. 1 tejto Rámcovej zmluvy (ďalej len ako „**OM**“) elektrinu v dohodnutom množstve, čase a za dohodnutú cenu a poskytovať pre BBSK, resp. pre tretie osoby v zmysle neskôr uzatvorených čiastkových zmlúv, nasledovné plnenia:

1. prevzatie zodpovednosti za odchýlku za odberné miesta voči zúčtovateľovi odchýlok,
2. zabezpečenie ostatných distribučných služieb,
3. nepožadovanie aktivačného a deaktivačného poplatku za prebratie, resp. odovzdanie odberného miesta,
4. zabezpečenie bezodkladného riešenia odstránenia porúch spôsobujúcich obmedzenie dodávky elektriny pre jednotlivé OM,
5. garantovanie kontinuity dodávky elektriny po celé zmluvné obdobie podľa čl. II. bodu 2.3 tejto Rámcovej zmluvy, okrem prípadov vyššej moci, plánovaných odstávok a vzniknutých porúch,
6. garantovanie neustálej dostupnosti zástupcu dodávateľa pre operatívne riešenie technických problémov,
7. pripojenie nových, prípadne rušenie nepotrebných OM podľa potreby BBSK, resp. podľa potrieb tretích osôb,

a to za cenu uvedenú v čl. VI a v prílohe č. 3 Rámcovej zmluvy.

* 1. Predmetom tejto Rámcovej zmluvy je taktiež dohoda zmluvných strán o podmienkach uzatvárania čiastkových zmlúv medzi dodávateľom na strane jednej a tretími osobami na strane druhej.
  2. Táto Rámcová zmluva sa uzatvára na dobu určitú, ktorá začne plynúť po nadobudnutí jej účinnosti podľa čl. XVI bod 16.1 tejto Rámcovej zmluvy, najskôr však **od 01.01.2026 od 00:00 hod.** a bude trvať do **31.12.2026 do 24:00 hod.** (ďalej len ako „**zmluvné obdobie**“).
  3. Predpokladané celkové množstvo elektriny spoločne obstarávanépre BBSK aj tretie osobyv zmysle tejto Rámcovej zmluvy je: **7 962,114 MWh** (ďalej aj ako **„****predpokladané množstvo dodávky**“ alebo ako „**PMD**“).

**Článok III.**

**Čiastkové zmluvy**

3.1. Zmluvné strany sa týmto dohodli, že BBSK uzatvorením tejto Rámcovej zmluvy určuje tretie osoby tak, ako sú uvedené v prílohe č. 1 k tejto Rámcovej zmluve, na uzatvorenie čiastkových zmlúv a dodávateľ sa zaväzuje takéto čiastkové zmluvy uzatvoriť bez zbytočného odkladu po nadobudnutí účinnosti Rámcovej zmluvy. V prípade, ak ktorákoľvek takto určená tretia osoba neposkytne dodávateľovi za týmto účelom súčinnosť, dodávateľ nezodpovedá BBSK za škodu tým vzniknutú.

3.2. Dodávateľ sa zaväzuje neuzatvoriť so žiadnou treťou osobou, určenou podľa čl. III. bod 3.1. tejto Rámcovej zmluvy, akúkoľvek zmluvu, predmetom ktorej bude výlučne alebo z časti dodávka elektriny, ktorej zmluvné podmienky by sa akokoľvek odlišovali od čiastkovej zmluvy podľa tejto Rámcovej zmluvy. V prípade porušenia tejto povinnosti si môže BBSK uplatniť voči dodávateľovi zmluvnú pokutu vo výške rozdielu medzi celkovou predpokladanou hodnotou zmluvy o dodávke uzatvorenej v rozpore s touto Rámcovou zmluvou a predpokladanou hodnotou takejto zmluvy, ak by sa uzatvorila v súlade s dojednaniami podľa tejto Rámcovej zmluvy. Na účel výpočtu predpokladanej hodnoty sa použije údaj o spotrebe takejto tretej osoby za kalendárny rok 2024 a ceny za MWh v zmluve uzatvorenej v rozpore s touto Rámcovou zmluvou, v porovnaní s údajom o spotrebe takejto tretej osoby za kalendárny rok 2024 a ceny za MWh v zmluve, ktorá by bola uzatvorená v súlade s touto Rámcovou zmluvou.

3.3. Dodávateľ berie na vedomie, že uzatvorením čiastkovej zmluvy tretia osoba pristúpi k tejto Rámcovej zmluve. Za týmto účelom, ak sa v tejto Rámcovej zmluve používa ďalej pojem odberateľ alebo zmluvná strana, má sa za to, že sa za odberateľa alebo zmluvnú stranu podľa tejto Rámcovej zmluvy považuje aj takáto tretia osoba, ak čiastková zmluva medzi ňou a dodávateľom nadobudla účinnosť. Tam, kde sa ďalej použije označenie BBSK, rozumie sa, že pod toto označenie nebudú tretie osoby zahrnuté.

3.4. V prípade, ak by nastal výkladový rozpor medzi úpravou v tejto Rámcovej zmluve a úpravou v čiastkovej zmluve, majú za účelom výkladu čiastkovej zmluvy prednosť odchylné výslovné dojednania zmluvných strán uvedené v čiastkovej zmluve, v rozsahu zmien prípustných podľa prílohy č. 2 tejto Rámcovej zmluvy. V právnych vzťahoch a podmienkach plnenia čiastkovej zmluvy, ktoré čiastková zmluva výslovne neupravuje, sa budú aplikovať príslušné ustanovenia tejto Rámcovej zmluvy.

**Článok IV.**

**Miesto plnenia**

4.1. Špecifikácia OM, evidenčné čísla EIC a počty OM patriacich BBSK alebo tretím osobám, je uvedená v prílohe č. 1 tejto Rámcovej zmluvy.

4.2. Odberateľ smie meniť počet OM v závislosti od jeho reálnych potrieb alebo pri vzniku okolností, ktoré odberateľ nemohol pri podpise tejto Rámcovej zmluvy a/alebo čiastkovej zmluvy predvídať. K zmenám počtu OM dôjde:

1. pri zriadení nového OM/nových OM formou písomného oznámenia odberateľa doručeného dodávateľovi, pričom na nové OM s predpokladanou ročnou spotrebou nižšou ako 30 MWh sa budú automaticky vzťahovať ustanovenia tejto Rámcovej zmluvy. V prípade vzniku nového OM odberateľa (alebo pričlenenia iného OM k jestvujúcim OM) počas zmluvného obdobia bude pre OM s predpokladanou ročnou spotrebou vyššou ako 30 MWh pre predmetné OM uzatvorená nová zmluva na dodávku elektriny, na ktorú sa táto Rámcová zmluva neuplatní, na uzatvorenie ktorej bude vyhlásené samostatné verejné obstarávanie, ak to bude ZVO pre príslušnú zákazku vyžadovať.
2. pri fyzickom ukončení odberu z OM (zániku OM ako takého vrátane demontáže meradla) formou čiastočného vypovedania tejto Rámcovej alebo čiastkovej zmluvy (čiastočné vypovedanie zmluvy vo vzťahu k príslušnému odbernému miestu) s výpovednou lehotou jeden kalendárny mesiac, pričom výpovedná lehota začína plynúť prvým dňom mesiaca nasledujúceho po mesiaci, v ktorom bola písomná čiastočná výpoveď doručená dodávateľovi. Dodávateľ nemá v prípade takéhoto čiastočného vypovedania právo uplatňovať si žiadnu zmluvnú pokutu ani nárok na náhradu škody voči odberateľovi.

**V.**

**Všeobecné podmienky**

**dodávky elektriny a zabezpečenie jej distribúcie**

5.1. Dodávateľ sa zaväzuje dodávať elektrinu s prevzatím zodpovednosti za odchýlku do OM odberateľa v množstve a v čase podľa potrieb odberateľa a zabezpečiť u prevádzkovateľa distribučnej sústavy (ďalej len ako „**PDS**") pre každé konkrétne OM distribučné služby. Záväzok dodávateľa dodať elektrinu sa považuje za splnený v momente, keď má odberateľ možnosť elektrinu odobrať. Elektrina je odobraná v momente, kedy prejde cez určené meradlo. Distribučné služby sa poskytujú v súlade s aplikovateľnými všeobecne záväznými právnymi predpismi a v kvalite podľa technických podmienok prístupu a pripojenia do siete PDS.

5.2. Meranie dodávok elektriny, vrátane vyhodnocovania výsledkov merania, zabezpečí PDS, do ktorého siete je príslušné OM pripojené. Dodávateľ je povinný dodávať elektrinu do OM, pričom podmienkou pre vznik tejto povinnosti je pripojenie odberného elektrického zariadenia (ďalej len ako „**OEZ**“) do distribučnej sústavy a pridelenie rezervovanej kapacity príslušným PDS. Pod pojmom „vykonanie pripojenia OEZ do distribučnej sústavy“ sa rozumie súbor úkonov a činností nevyhnutných na zabezpečenie fyzického spojenia distribučnej sústavy s OEZ vrátane montáže určeného meradla PDS. Vykonanie pripojenia preukazuje Montážny list meradla vystavený PDS.

5.3. Dodávateľ nemá povinnosť dodávať elektrinu v prípade ukončenia distribúcie elektriny do dotknutého OM zo strany PDS vykonaného v prípadoch podľa Prevádzkového poriadku PDS, ako aj počas obmedzenia alebo prerušenia distribúcie elektriny zo strany PDS v rozsahu, na ktorý sa obmedzenie alebo prerušenie distribúcie vzťahuje.

5.4. Dodávateľ sa zaväzuje v plnom rozsahu dodržiavať štandardy kvality dodávky elektriny vrátane ich vyhodnocovania podľa vyhlášky Úradu pre reguláciu sieťových odvetví č. 236/2016 Z. z. , ktorou sa ustanovujú štandardy kvality prenosu elektriny, distribúcie elektriny a dodávky elektriny v znení neskorších predpisov (ďalej len ako „**Vyhláška o štandardoch kvality**“) a v prípade ich nedodržania sa odberateľovi zaväzuje uhrádzať kompenzačné platby vo výške, spôsobom a v lehotách určených Vyhláškou o štandardoch kvality.

**VI.**

**Cena za dodávku elektriny a súvisiace plnenia**

6.1. Cena za dodávku elektriny a súvisiace plnenia bola zmluvnými stranami dohodnutá v nasledovnej skladbe:

a) cena za dodávku elektriny pozostávajúca z ceny za komoditu a akýchkoľvek ďalších nákladov dodávateľa, ktoré nie sú v tejto Rámcovej zmluve výslovne uvedené a za služby v tejto Rámcovej zmluve dohodnuté, ktorých cena nie je vyslovene upravená, ako napr. odplata za prevzatie zodpovednosti za odchýlku (ďalej len ako „**cena za dodávku elektriny**“),

b) cena za distribučné služby,

c) cena za poskytovanie systémových služieb a nákladov na prevádzkovanie systému.

6.2. Cena za dodávku elektriny bola stanovená postupom definovaným a upraveným v prílohe č. 3 tejto Rámcovej zmluvy na celé zmluvné obdobie do všetkých OM uvedených v prílohe č. 1 Rámcovej zmluvy.

6.3. Dodávateľ je oprávnený účtovať odberateľovi iba cenu za dodávku elektriny vo výške dohodnutej v  prílohe č. 3 tejto Rámcovej zmluvy.

6.4.Zmluvné strany sú viazané výškou ceny za dodávku elektriny dohodnutou v prílohe č. 3tejto Rámcovej zmluvy. Rozumie sa, že cena za dodávku elektriny je konečná, pričom dodávateľ sa zaväzuje, že s výnimkou prípadov uvedených v Rámcovej zmluve alebo stanovených všeobecne záväzným právnym predpisom si nebude nárokovať v rámci ceny za dodávku elektriny žiadne iné náklady. Počas trvania tejto Rámcovej zmluvy je možné meniť cenu za dodávku elektriny len dohodou zmluvných strán formou písomného dodatku k Rámcovej zmluve uzatvoreným medzi BBSK a dodávateľom, s ktorým tretie osoby, ktoré k Rámcovej zmluve pristúpili, vyslovia svoj súhlas. Dodávateľ navrhujúci navýšenie ceny za dodávku elektriny sa vo svojom písomnom návrhu zaväzuje uviesť, vyčísliť a preukázať objektívne dôvody navrhovanej zmeny ceny za dodávku elektriny (napr. preukázateľná zmena vstupných nákladov, ktorú v čase podpisu Rámcovej zmluvy nebolo možné predvídať). BBSK nie je povinný návrh dodávateľa na zmenu ceny za dodávku elektriny akceptovať.

6.5. Dodávateľ bude účtovať odberateľovi cenu za poskytovanie systémových služieb a nákladov na prevádzkovanie systému v súlade s aplikovateľnými (v čase dodávky platnými) cenovými rozhodnutiami Úradu pre reguláciu sieťových odvetví vzťahujúcimi sa na tieto služby.

6.6. K jednotlivým zložkám ceny za dodávku elektriny a súvisiace plnenia sa pri fakturácii pripočítava DPH a spotrebná daň v súlade s aplikovateľnými všeobecne záväznými právnymi predpismi v čase vzniku nároku dodávateľa na úhradu ceny za dodávku elektriny a súvisiacich plnení.

**VII.**

**Cena za distribučné služby**

7.1. Dodávateľ počas zmluvného obdobia zabezpečí odberateľovi distribučné služby do OM.

7.2. Dodávateľ bude účtovať odberateľovi cenu za distribučné služby v súlade s aplikovateľnými (v čase dodávky platnými) cenovými rozhodnutiami Úradu pre reguláciu sieťových odvetví vzťahujúcimi sa na distribučné služby poskytované PDS.

7.3. Dodávateľ nie je oprávnený účtovať akékoľvek ďalšie poplatky súvisiace s distribučnými službami.

**VIII.**

**Meranie elektriny a odpočty**

8.1. Montáž, pripojenie alebo výmenu určeného meradla zabezpečí dodávateľ po splnení ustanovených technických podmienok merania elektriny príslušného PDS. Druh, počet, veľkosť a umiestnenie určeného meradla a ovládacích zariadení určuje PDS v zmysle zákona č. 251/2012 Z. z. o energetike a o zmene a doplnení niektorých zákonov v znení neskorších predpisov (ďalej len ako „**zákon o energetike**“).

8.2. Odber elektriny sa meria určeným meradlom v zmysle zákona č. 157/2018 Z. z. o metrológii a o zmene a doplnení niektorých zákonov v znení neskorších predpisov.

8.3. Dodávateľ preberá zodpovednosť za odchýlku za OM voči zúčtovateľovi odchýlok.

8.4. Meranie množstva odobratej elektriny a odpočty určeného meradla, vrátane vyhodnocovania, odovzdávania výsledkov merania a ostatných informácií potrebných pre vyúčtovanie dodávky elektriny, distribučných služieb, systémových služieb a nákladov na prevádzkovanie systému vykonáva PDS. Odpočet určeného meradla sa vykonáva v súlade s Prevádzkovým poriadkom PDS. Dodávateľ fakturuje cenu za dodávku elektriny a distribučné služby na základe údajov poskytnutých PDS. V prípade poruchy určeného meradla alebo fakturácie s nesprávnou konštantou má dodávateľ právo upraviť fakturačné hodnoty podľa údajov, ktoré dodávateľ dostane od PDS.

8.5. Dodávateľ poskytne všetku súčinnosť na to, aby PDS odberateľa v prípade plánovanej výmeny určeného meradla písomne a preukazne informoval o termíne takejto výmeny aspoň 30 dní vopred, ibaže by odberateľ súhlasil s neskorším termínom oznámenia výmeny určeného meradla; 30-dňová lehota sa neuplatní v prípade neplánovanej výmeny určeného meradla z dôvodu poruchy, havárie alebo inej obdobnej okolnosti. Dôvody výmeny určeného meradla a náhradný spôsob určenia množstva dodanej elektriny v prípade poruchy určeného meradla alebo mimo určeného termínu odpočtu, budú upravené v Prevádzkovom poriadku PDS.

8.6. Dodávateľ bude priebežne, minimálne raz ročne, vyhodnocovať priebeh spotreby elektriny na jednotlivých OM odberateľa a navrhne odberateľovi prípadné zmeny taríf a v prípade veľkoodberu aj rezervovanej kapacity za účelom zníženia a optimalizácie nákladov.

**IX.**

**Platobné podmienky a fakturácia**

9.1. Spoločné ustanovenia upravujúce platobné podmienky a fakturáciu pre OM s **mesačnou a ročnou fakturáciou**

9.1.1. Úhrady uskutočňuje odberateľ bezhotovostným platobným stykom na účet dodávateľa uvedený v záhlaví príslušnej zmluvy. Odberateľ bude v platobnom styku používať variabilný symbol uvedený v príslušnej faktúre.

9.1.2. Peňažné záväzky na úhradu ceny za dodávku elektriny, ceny za distribučné služby a ceny za poskytovanie systémových služieb a nákladov na prevádzkovanie systému sú splatné do 30 kalendárnych dní odo dňa doručenia faktúry odberateľovi. Ak pripadne deň splatnosti na deň pracovného pokoja, dňom splatnosti je najbližší nasledujúci pracovný deň. Dodávateľ súhlasí, že dojednanie podľa predchádzajúcej vety nie je v hrubom nepomere k právam a povinnostiam vyplývajúcim z tejto Rámcovej zmluvy.

9.1.3. Úhradou sa rozumie pripísanie sumy na účet dodávateľa s uvedením správneho variabilného symbolu uvedeného na faktúre.

9.1.4. Ak odberateľ neuhradí fakturovanú pohľadávku v lehote splatnosti, dodávateľ zašle odberateľovi v omeškaní bezodplatne písomnú upomienku, v ktorej označí deň vystavenia faktúry, jej splatnosť a celkovú čiastku po lehote splatnosti.

9.1.5. Dodávateľ je povinný zasielať faktúry elektronicky na e-mailovú adresu uvedenú v čiastkovej zmluve; faktúry adresované BBSK bude dodávateľ zasielať na e-mailovú adresu: faktury@bbsk.sk. Zmenu e-mailovej adresy na doručovanie faktúr je zmluvná strana povinná oznámiť druhej zmluvnej strane na základe písomného oznámenia preukázateľne doručeného druhej zmluvnej strane, pričom zmena e-mailovej adresy na doručovanie faktúr nevyžaduje uzatvorenie písomného dodatku k tejto Rámcovej zmluve alebo k príslušnej čiastkovej zmluve.

9.1.6. Zmenu bankového spojenia a/alebo čísla účtu je zmluvná strana povinná oznámiť druhej zmluvnej strane na základe písomného oznámenia preukázateľne doručeného druhej zmluvnej strane, a to najneskôr spolu s faktúrou, v ktorej budú uvedené nové údaje o bankovom údaji a o čísle účtu. Zmena bankového spojenia alebo čísla účtu nevyžaduje uzatvorenie písomného dodatku k tejto Rámcovej zmluve alebo k príslušnej čiastkovej zmluve

9.1.7 Každá vystavená faktúra musí spĺňať náležitosti daňového dokladu v zmysle § 74 ods. 1 zákona č. 222/2004 Z. z. o dani z pridanej hodnoty v znení neskorších predpisov (ďalej len ako „**zákon o DPH**“), vrátane úplného označenia príslušného odberateľa (BBSK podľa tejto Rámcovej zmluvy a tretie osoby tak, ako budú identifikované v čiastkovej zmluve). Elektronická faktúra musí spĺňať všetky požiadavky na elektronickú formu faktúry, najmä požiadavku vierohodnosti, neporušenosti obsahu a čitateľnosti. Pre každú samostatnú čiastkovú zmluvu budú faktúry vystavované samostatne; to platí aj pre faktúry vystavované pre BBSK na základe tejto Rámcovej zmluvy. Ak faktúra doručená odberateľovi obsahuje vecné a formálne nesprávnosti (napr. nesprávna cena, chyby v písaní a počítaní, a pod.), odberateľ je oprávnený vrátiť faktúru dodávateľovi na prepracovanie alebo doplnenie; lehota splatnosti takouto faktúrou uplatnenej pohľadávky začne plynúť až dňom doručenia opravenej faktúry odberateľovi.

9.1.8 Dodávateľ je povinný zasielať prehľad údajov jednotlivých položiek z faktúr zaslaných BBSK (najmä evidenčné číslo EIC, názov a adresa OM, názov a adresa odberateľa, IČO, spotreba v  MWh v príslušných tarifách, a jednotlivé zložky ceny - cena za dodávku elektriny v príslušnej tarife, cena za distribučné služby, straty v distribúcii, cena za systémové služby a prevádzkovanie systému, odvod do Národného jadrového fondu, spotrebná daň, celková cena bez DPH a celková cena s DPH) za každé fakturačné obdobie za všetky jednotlivé OM v tabuľkovej forme elektronickou poštou na e-mailovú adresu: kisfaktury.bbsk@bbsk.sk

9.2. Preddavkové platby, dohoda o platbách a vyúčtovanie

9.2.1. Odberateľ je povinný platiť mesačne preddavkové platby za dodávku elektriny, za distribučné služby, za systémové služby a za prevádzkovanie systému vo výške, ktorá je určená ako odhad predpokladanej mesačnej platby, a to trikrát za štvrťročné zúčtovacie obdobie, vždy k poslednému dňu príslušného mesiaca. Výška odhadu závisí od tarifného produktu, distribučnej sadzby, spotreby v predchádzajúcom fakturačnom období alebo očakávanej spotreby. Splatnosť preddavkových platieb je k 15. dňu v mesiaci, za ktorý sa preddavková platba platí, podľa dohody o platbách za opakované dodanie elektriny.

9.2.2. Dohody o platbách za opakované dodanie elektriny vystaví dodávateľ spoločne za dodávku elektriny, distribučné služby, systémové služby a za prevádzkovanie systému tak, aby obsahovali minimálne:

a) údaje podľa § 74 zákona o DPH a spĺňali požiadavky podľa zákona č. 431/2002 Z. z. o účtovníctve v znení neskorších predpisov,

b) zoznam príslušných OM (EIC, adresa OM),

c) fakturovanú sumu za každé príslušné OM.

9.2.3. Dohodu o platbách za opakované dodanie elektriny na jednotlivé kvartály pre OM doručí dodávateľ odberateľovi v listinnej podobe, a to do 10.01.2026 na 1Q (respektíve v čo najskoršom termíne po zverejnení cien Úradom pre reguláciu sieťových odvetví), do 10.04.2026 na 2Q, do 10.7.2026 na 3Q a do 10.10.2026 na 4Q.

9.2.4. Zúčtovacie obdobie je kalendárny štvrťrok. Vyúčtovanie skutočnej dodávky elektriny, dohodnutých distribučných služieb, systémových služieb a nákladov na prevádzkovanie systému sa vykonáva na základe výsledkov meraní skutočne dodanej elektriny k poslednému dňu príslušného kalendárneho štvrťroka, za ktorý sa vyúčtovanie vykonáva.

9.2.5. Mimoriadne vyúčtovanie dodávky elektriny a poskytnutých distribučných služieb, systémových služieb a nákladov na prevádzkovanie systému sa vykonáva na základe odpočtov určených meradiel doručených od odberateľa, bez riadneho fyzického odpočtu PDS, k poslednému dňu príslušného kalendárneho polroka.

9.2.6. Vyúčtovacia faktúra bude odberateľovi v zmysle  uzatvorenej čiastkovej zmluvy doručená do 15. dňa mesiaca nasledujúceho po uplynutí kalendárneho štvrťroka za ktorý je faktúra vystavená. Vo vyúčtovacej faktúre za dodávku elektriny, za poskytnuté distribučné služby, systémové služby a za prevádzkovanie systému sa odpočítajú preddavky resp. preddavkové platby, ktoré boli odberateľom uhradené za príslušný kalendárny štvrťrok. Vyúčtovaciu faktúru za dodávku elektriny a za poskytnuté distribučné služby je dodávateľ oprávnený vyhotoviť aj v prípade mimoriadneho vyúčtovania, pri výmene určeného meradla, ukončení odberu a pod. Vyúčtovacia faktúra bude okrem náležitostí podľa čl. IX bod 9.1.7 Rámcovej zmluvy obsahovať za každé OM minimálne:

a) zoznam a identifikáciu OM (EIC, adresa OM)

b) začiatok a koniec zúčtovacieho obdobia

c) oficiálne číslo dokladu

d) dátum dodania a splatnosť faktúry

e) celková cena za dodanie elektriny (v členení základ dane, daň a základ dane spolu s daňou)

f) doúčtovanie dodania (v členení základ dane, daň a základ dane spolu s daňou)

g) údaj o množstve skutočnej odobratej elektriny v príslušných tarifách

h) hodnotu hlavného ističa resp. maximálnej rezervovanej kapacity (MRK) a  rezervovanej kapacity ()

i) číslo elektromera a jeho počiatočný a konečný stav.

**X.**

**Cenové prirážky, zmluvné pokuty a náhrada škody**

10.1. Ak dôjde k prerušeniu alebo obmedzeniu dodávky elektriny zo strany dodávateľa v rozpore s uplatniteľnými všeobecne záväznými právnymi predpismi alebo v rozpore s touto Rámcovou zmluvou, má odberateľ právo uplatniť voči dodávateľovi zmluvnú pokutu vo výške 33,- Eur /slovom: tridsaťtri eur/ za každú aj začatú hodinu prerušenia alebo obmedzenia dodávky elektriny; právo odberateľa na náhradu škody tým nie je dotknuté.

10.2. Ak dodávateľ poruší akúkoľvek z povinností dodávateľa podľa bodu 13.3 Rámcovej zmluvy, BBSK má právo požadovať od dodávateľa zaplatenie zmluvnej pokuty, ktorej výška sa určí ako súčin jednotkovej ceny za dodávku elektriny (článok VI. bod 6.2 Rámcovej zmluvy) a predpokladaného množstva dodávky.

10.3. Ak porušením akejkoľvek povinnosti vyplývajúcej z tejto Rámcovej zmluvy alebo z uzatvorenej čiastkovej zmluvy niektorou zmluvnou stranou vznikne druhej zmluvnej strane škoda, má poškodená zmluvná strana právo na náhradu preukázateľne vzniknutej škody (skutočnej škody a ušlého zisku), okrem prípadov, keď bola škoda spôsobená obmedzením alebo prerušením dodávky elektriny a distribučných služieb v súlade s príslušnými všeobecne záväznými predpismi (napr. zákonom o energetike) alebo touto Rámcovou zmluvou, alebo ak nastali okolnosti vylučujúce zodpovednosť podľa § 374 zákona č. 513/1991 Zb. Obchodného zákonníka v znení neskorších predpisov.

10.4. Zmluvné strany sa budú navzájom informovať o všetkých skutočnostiach, pri ktorých možno predpokladať, že by mohli viesť k škodám a zaväzujú sa vyvinúť starostlivé úsilie takéto prípadné škody odvrátiť. Za týmto účelom si poskytnú potrebnú súčinnosť.

10.5. BBSK je povinný zabezpečiť, že BBSK spolu s tretími osobami na základe uzatvorených čiastkových zmlúv celkovo skutočne odoberie minimálne 70 % predpokladaného množstva dodávky (ďalej len ako „**minimálne množstvo dodávky**“). Do vyhodnocovania skutočne odobratej elektriny sa započítajú aj zmeny dohodnuté medzi dodávateľom a BBSK a tretími osobami v zmysle uzatvorených čiastkových zmlúv počas zmluvného obdobia. V prípade neodobrania minimálneho množstva dodávky v rozsahu zisteného vyhodnotením celkovo skutočne odobratej elektriny má dodávateľ právo za neodobratú elektrinu (t. j. rozdiel medzi skutočne odobratým množstvom elektriny a minimálnym množstvom dodávky) uplatniť voči BBSK zmluvnú pokutu, ktorá je dohodnutá vo výške 30,00 € za každú takto neodobratú MWh. Zmluvné strany sa týmto dohodli, že ak si dodávateľ z titulu nedodržania minimálneho množstva dodávky uplatní zmluvnú pokutu podľa tohto bodu Rámcovej zmluvy, nevznikne mu a z tohto titulu si neuplatní nárok na náhradu škody alebo úrokov z omeškania. Zmluvná pokuta bude fakturovaná samostatnou faktúrou, vystavenou po vyhodnotení zmluvného obdobia. Zmluvná pokuta nie je predmetom DPH a je splatná do 30 kalendárnych dní od dátumu jej uplatnenia voči BBSK.

10.6. BBSK je povinný zabezpečiť, že BBSK spolu s tretími osobami na základe uzatvorených čiastkových zmlúv celkovo skutočne odoberie maximálne 130 % z predpokladaného množstva dodávky (ďalej len ako „**maximálne množstvo dodávky**“). Do vyhodnocovania skutočne odobratej elektriny sa započítajú aj zmeny dohodnuté medzi BBSK a dodávateľom a tretími osobami v zmysle uzatvorených čiastkových zmlúv počas zmluvného obdobia. V prípade prekročenia maximálneho množstva dodávky, zisteného vyhodnotením celkovo skutočne odobratej elektriny, má ku dňu skončenia zmluvného obdobia dodávateľ právo k elektrine odobratej nad rámec maximálneho množstva dodávky uplatniť voči BBSK cenovú prirážku. Cenová prirážka je dohodnutá na 30,00 €/MWh a je cenou za elektrinu odobratú nad dohodnutý rámec. Na cenovú prirážku vystaví dodávateľ doklad o oprave základu dane (faktúru – ťarchopis), v ktorom uvedie čísla faktúr, ku ktorým sa faktúra – ťarchopis vzťahuje. Doklad o oprave základu dane bude vystavený v súlade s § 25 zákona o DPH. Rozhodným dňom pre vykonanie opravy základu dane je deň, v ktorom dodávateľ vykonal vyhodnotenie.

10.7. Zmluvné strany vyhlasujú, že výšky zmluvných pokút špecifikované v tomto alebo v iných článkoch tejto Rámcovej zmluvy považujú za primerané, pretože pri rokovaniach o dohode o výške zmluvných pokút prihliadali na hodnotu a význam týmito zmluvnými pokutami zabezpečovaných zmluvných povinností. Ak v iných ustanoveniach tejto Rámcovej zmluvy nie je výslovne dohodnuté inak, uplatnením zmluvnej pokuty nie je dotknutý nárok druhej zmluvnej strany na úroky z omeškania ani na náhradu škody spôsobenej porušením povinnosti, na ktorú sa vzťahuje zmluvná pokuta.

10.8. Okolnosti vylučujúce zodpovednosť, tak ako sú definované v Obchodnom zákonníku (každá predstavujúca „prípad vyššej moci“), zbavujú zmluvné strany zodpovednosti za plnenie zmluvných povinností v čase, keď pretrvávajú alebo keď pretrvávajú ich dôsledky. Udalosti predstavujúce prípad vyššej moci môžu vzniknúť iba po podpísaní Rámcovej zmluvy a zahŕňajú najmä, ale nie výlučne živelné pohromy, záplavy, zemetrasenia, zosuvy pôdy, vojny, požiare, výbuchy, nehody, poruchy, teroristické útoky, štrajky, krízové situácie v elektroenergetike, kybernetické útoky, havárie spôsobené treťou osobou na zariadeniach prenosovej sústavy alebo distribučnej sústavy, odstraňovanie príčin udalostí, ktoré bezprostredne ohrozujú život alebo zdravie osôb alebo môžu spôsobiť rozsiahle škody na majetku a neposkytnutie súčinnosti zo strany tretích osôb alebo subjektov (najmä PDS a prevádzkovateľa prenosovej sústavy (ďalej len ako „**PPS**“)). Ak ktorýkoľvek PDS, PPS a/alebo dodávateľ dodávateľa bude zasiahnutý akoukoľvek udalosťou podľa predchádzajúcej vety, táto udalosť bude tiež prípadom vyššej moci podľa tohto odseku. Prípady vyššej moci nezahŕňajú prekážky ekonomického charakteru.

**XI.**

**Reklamácie**

11.1. Odberateľ uplatní reklamáciu technických podmienok dodávky a správnosti meraných údajov (ďalej len ako „**reklamácia**“) bezodkladne, najneskôr do 5 pracovných dní od zistenia reklamovaných skutočností, písomne na adresu dodávateľa. Reklamácia nemá odkladný účinok na splatnosť vzniknutých pohľadávok. Písomná reklamácia musí obsahovať najmä označenie tejto Rámcovej zmluvy, označenie čiastkovej zmluvy, ak bola uzatvorená, identifikáciu odberateľa, presný popis reklamovanej skutočnosti a odôvodnenie reklamácie vrátane prípadnej dokumentácie a ďalšie dôležité skutočnosti rozhodné na riadne posúdenie reklamácie.

11.2. Zmluvné strany sa dohodli, že reklamácie sa budú riadiť Prevádzkovým poriadkom PDS platným ku dňu uplatnenia reklamácie.

11.3. Dodávateľ je povinný reklamáciu prešetriť a najneskôr do 30 dní odo dňa obdržania reklamácie písomne oznámiť reklamujúcemu odberateľovi výsledok šetrenia. Ak je pre prešetrenie reklamácie potrebná súčinnosť tretích strán, lehota sa predlžuje o dodatočných 5 dní. Ak bola reklamácia dôvodná, je dodávateľ povinný okamžite zjednať nápravu.

11.4. Pri pochybnostiach o správnosti údajov získaných prostredníctvom určeného meradla a/alebo pri podozrení na chybu určeného meradla môže odberateľ písomne požiadať dodávateľa, aby zabezpečil jeho preskúšanie. Dodávateľ je povinný do 30 dní odo dňa doručenia žiadosti odberateľa zabezpečiť preskúšanie určeného meradla, a to postúpením žiadosti odberateľa na PDS. Ak sa na určenom meradle preskúšaním nezistila chyba v odchýlke väčšej než ustanovuje § 4 ods. 5 vyhlášky Úradu pre normalizáciu, metrológiu a skúšobníctvo Slovenskej republiky č. 161/2019 Z. z. o meradlách a metrologickej kontrole v  znení neskorších predpisov (ďalej len ako „**vyhláška o meradlách**“), uhradí odberateľ náklady spojené s jeho preskúšaním a výmenou podľa platného cenníka služieb distribúcie príslušného PDS. Ak sa preskúšaním zistí väčšia chyba v meraní než je prípustné podľa vyhlášky o meradlách, dodávateľ v primeranom rozsahu (najmä s ohľadom na priemernú spotrebu príslušného OM za predchádzajúce fakturačné obdobie) upraví cenu a vystaví opravnú faktúru, pričom v takom prípade sa má za to, že náklady na opravu a výmenu určeného meradla bude znášať PDS.

**XII.**

**Komunikácia**

12.1. Zmluvné strany sa dohodli, že zmluvná strana, ktorá sa rozhodla doručiť svoj písomný prejav vôle druhej zmluvnej strane, je povinná odovzdať svoj písomný prejav vôle druhej zmluvnej strane alebo zaslať svoj písomný prejav vôle na adresu sídla druhej zmluvnej strany. Zmluvné strany sa dohodli, že v prípade, ak zmluvná strana poštovú zásielku od druhej zmluvnej strany z akéhokoľvek dôvodu neprevezme, považuje sa táto zásielka za doručenú dňom vrátenia nedoručenej zásielky odosielateľovi.

12.2. V prípade doručovania písomností prostredníctvom elektronickej pošty sa bude písomnosť považovať za doručenú okamihom, v ktorom bude elektronická správa k dispozícii adresátovi na e-mailovom serveri slúžiacom na prijímanie elektronickej pošty, teda prístupná v elektronickej schránke zmluvnej strany, ktorá je adresátom - dispozíciou sa rozumie moment, kedy zmluvnej strane, ktorá je odosielateľom, dôjde potvrdenie o úspešnom doručení zásielky; ak nie je objektívne z technických dôvodov možné nastaviť automatické potvrdenie o úspešnom doručení zásielky, o čom sa zmluvné strany budú osobitne informovať, na doručovanie písomností sa následne uplatní postup dohodnutý pre listinné doručovanie podľa bodu 12.1.

12.3. Zástupcom dodávateľa pre operatívne riešenie technických problémov v zmysle čl. II bod 2.1 písm. f) tejto Rámcovej zmluvy bude: \_\_\_\_\_\_\_\_\_\_\_\_\_\_\_\_\_\_.

12.4. BBSK a dodávateľ sa dohodli, že zmeny v osobách a ich e-mailoch a telefónnych číslach určených v záhlaví tejto Rámcovej zmluvy alebo v čl. XII. bod 12.3 alebo v čl. IX. bod 9.1.8 tejto Rámcovej zmluvy sa nepovažujú za zmeny v obsahu tejto Rámcovej zmluvy, nie je ich potrebné realizovať formou písomných dodatkov k tejto Rámcovej zmluve a že si tieto budú bezodkladne písomne oznamovať na adresu sídla druhej zmluvnej strany. Zmenu v osobe zástupcu podľa čl. XII. bod 12.3 tejto Rámcovej zmluvy sa dodávateľ zaväzuje oznámiť BBSK najneskôr do 3 pracovných dní odo dňa, v ktorom zmena nastala, a to elektronickou formou (e-mail) na e-mailovú adresu pavel.kostial@bbsk.sk. Zmenu e-mailovej adresy podľa čl. IX. bod 9.1.8 tejto Rámcovej zmluvy oznámi BBSK dodávateľovi na e-mailovú adresu zástupcu určeného v zmysle čl. XII. bod 12.3 tejto Rámcovej zmluvy najneskôr do 5 pracovných dní odo dňa, kedy zmena nastala.

12.5. Vo veciach fakturačných platia ustanovenia tejto Rámcovej zmluvy o komunikácii tak, ako sú vyhradené v čl. IX tejto Rámcovej zmluvy.

**XIII.**

**Ukončenie a zánik Rámcovej zmluvy**

13.1. Okrem uplynutia zmluvného obdobia možno Rámcovú zmluvu ukončiť:

13.1.1. písomnou dohodou medzi zmluvnými stranami;

13.1.2. výpoveďou zo strany BBSK, ak:

a) dodávateľ poruší podmienky dodávky elektriny tak, ako sú vyhradené v tejto Rámcovej zmluve a/alebo nezabezpečí distribučné služby, systémové služby alebo prevádzkovanie systému v súlade s podmienkami Rámcovej zmluvy, a to ani v dodatočnej lehote určenej odberateľom, ktorá nesmie byť kratšia ako 2 dni od dňa doručenia písomnej výzvy odberateľa dodávateľovi,

b) dodávateľ opakovane zavinil neoprávnené obmedzenie alebo prerušenie distribúcie elektriny odberateľovi,

c) dodávateľ opakovane neplní zmluvné povinnosti dodávateľa vyplývajúce z tejto Rámcovej zmluvy alebo z uzatvorených čiastkových zmlúv, najmä, nie však výlučne, neustanovil zástupcu podľa čl. XII. bod 12.3 tejto Rámcovej zmluvy alebo neoznámil zmenu v osobe zástupcu v súlade s touto Rámcovou zmluvou alebo s uzatvorenou čiastkovou zmluvou, pričom toto neplnenie si zmluvných povinností dodávateľ nenapravil ani v dodatočnej lehote určenej odberateľom, ktorá nesmie byť kratšia ako 2 dni odo dňa doručenia písomnej výzvy odberateľa dodávateľovi;

13.1.3 odstúpením:

a) zo strany BBSK v zmysle čl. XIII bod 13.3 tejto Rámcovej zmluvy z dôvodov tam vymedzených;

b) zo strany BBSK, ak dodávateľ stratil oprávnenie na podnikanie v energetike v rozsahu: dodávka elektriny,

c) zo strany BBSK z dôvodu zmarenia hospodárskeho účelu tejto Rámcovej zmluvy tretími osobami, ak najneskôr do 2 mesiacov odo dňa, v ktorom táto Rámcová zmluva nadobudla účinnosť, uzatvorí čiastkové zmluvy predpokladané Rámcovou zmluvou menej než 95 % z počtu tretích osôb tak, ako sú určené v čl. III bod 3.1. tejto Rámcovej zmluvy,

d) odstúpením zo strany BBSK alebo dodávateľa ako dotknutej zmluvnej strany pre porušenie zákazu podľa čl. XVI. bod 16.2 tejto Rámcovej zmluvy druhou zmluvnou stranou;

e) odstúpením zo strany BBSK alebo dodávateľa, ak sa niektorá z týchto zmluvných strán stane platobne neschopnou alebo neschopnou priebežne plniť svoje záväzky, prípadne, ak táto druhá zmluvná strana alebo ktorákoľvek tretia strana podá návrh na vyhlásenie konkurzu, povolenie reštrukturalizácie alebo podobné konanie, alebo ak konkurzné konanie, reštrukturalizácia alebo podobné konanie už začalo, s výnimkou ak bol taký návrh podaný alebo ak také konanie začalo bez preukázania splnenia zákonných podmienok na začatie takého konania, alebo ak sa akékoľvek vyhlásenie alebo záruka poskytnutá druhou stranou na základe tejto Rámcovej zmluvy stane nepravdivou, nepresnou, neúplnou alebo zavádzajúcou a túto skutočnosť nie je možné napraviť alebo nie je napravená v lehote desiatich (10) dní.

13.2. Dodávateľ a BBSK sa dohodli, že výpovedná lehota v prípade výpovede z dôvodov podľa bodu 13.1.2 Rámcovej zmluvy je 2 mesiace a začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola písomná výpoveď doručená dodávateľovi. Túto Rámcovú zmluvu je možné vypovedať bez poplatku.

* 1. Dodávateľ sa zaväzuje byť riadne zapísaný v registri partnerov verejného sektora po dobu trvania tejto Rámcovej zmluvy, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len ako „**ZRPVS“**). Dodávateľ sa zaväzuje zabezpečiť, aby jeho subdodávatelia uvedení v prílohe č. 4 tejto Rámcovej zmluvy boli v zmysle § 2 ods. 1 písm. a) bod 7 ZRPVS riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo ZRPVS. Dodávateľ je povinný na požiadanie BBSK predložiť všetky zmluvy so subdodávateľmi.
  2. Odstúpenie od zmluvy podľa tejto Rámcovej zmluvy nadobúda účinnosť dňom, v ktorom bolo písomné oznámenie o odstúpení od tejto Rámcovej zmluvy doručené druhej zmluvnej strane. Zmluvné strany sú povinné vyrovnať všetky pohľadávky a záväzky vzniknuté do dňa účinnosti odstúpenia od zmluvy. Ustanovenie § 351 ods. 2 Obchodného zákonníka a ostatné dispozitívne ustanovenia odporujúce predchádzajúcej vete sa nepoužijú.
  3. Zmluvné strany sa týmto vzájomne uisťujú, že pri ukončení tejto Rámcovej zmluvy alebo čiastkovej zmluvy akýmkoľvek spôsobom budú postupovať v súlade s uplatniteľnými právnymi predpismi regulujúcimi dodávku (odber) elektriny a jej ukončenie.

**XIV.**

**Možnosti prerušenia alebo obmedzenia dodávky elektriny**

14.1. Dodávky elektriny podľa tejto Rámcovej zmluvy sú garantovanými dodávkami a môžu byť prerušené alebo obmedzené zo strany dodávateľa v prípadoch a za podmienok stanovených v zákone o energetike a v súvisiacich aplikovateľných právnych predpisoch.

14.2. V prípade plánovaného obmedzenia alebo prerušenia distribúcie elektriny PDS v súlade so zákonom o energetike, ako aj prevádzkovým poriadkom PDS, je dodávateľ povinný zabezpečiť, aby PDS oznámil odberateľovi priamo alebo prostredníctvom dodávateľa, najmenej 15 dní vopred, začiatok a skončenie obmedzenia alebo prerušenia distribúcie elektriny. Dodávateľ bez zbytočného odkladu o uvedenej skutočnosti informuje odberateľa vhodným spôsobom. Dodávateľ je povinný odberateľovi vždy oznámiť obmedzenie alebo prerušenie distribúcie elektriny z dôvodu plánovaných rekonštrukcií, odstávok, údržby a revízii elektroenergetických zariadení (najmä termín začatia a skončenia obmedzenia alebo prerušenia distribúcie elektriny) bezodkladne potom, ako bude o tom informovaný zo strany PDS. Po odstránení príčin obmedzenia alebo prerušenia distribúcie elektriny dodávateľ bezodkladne umožní odberateľovi odoberať elektrinu v príslušnom OM.

14.3. Odberateľ sa zaväzuje v prípade stavu núdze postupovať podľa príslušných právnych predpisov, a to podľa § 20 zákona o energetike a vyhlášky Ministerstva hospodárstva Slovenskej republiky č. 416/2012 Z. z., ktorou sa ustanovujú podrobnosti o postupe pri uplatňovaní obmedzujúcich opatrení pri stave núdze a o opatreniach zameraných na odstránenie stavu núdze v elektroenergetike a podrobnosti o postupe pri vyhlasovaní krízovej situácie a jej úrovne, o vyhlasovaní obmedzujúcich opatrení v plynárenstve pre jednotlivé kategórie odberateľov elektriny, o opatreniach zameraných na odstránenie krízovej situácie a o spôsobe určenia obmedzujúcich opatrení v elektroenergetike a opatrení zameraných na odstránenie krízovej situácie v znení neskorších predpisov.

14.4. V prípade obmedzenia alebo prerušenia distribúcie elektriny zo strany PDS vo vzťahu k príslušnému OM podľa čl. XIV bod 14.2. Rámcovej zmluvy, resp. v prípade obmedzenia denného odberu elektriny z dôvodu stavu núdze, môže odberateľ pre príslušné odberné miesto požiadať dodávateľa o zníženie dodávaného množstva elektriny, pričom takáto zmena nemá vplyv na dodržanie minimálneho množstva dodávky zo strany BBSK.

**XV.**

**Všeobecné ustanovenia**

15.1. Dodávateľ predkladá v prílohe č. 4 k tejto Rámcovej zmluve zoznam všetkých svojich subdodávateľov (identifikačné údaje a predmet subdodávky) a údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Až do splnenia tejto Rámcovej zmluvy je dodávateľ povinný oznamovať BBSK akúkoľvek zmenu údajov o subdodávateľovi.

15.2. Dodávateľ je oprávnený kedykoľvek počas trvania tejto Rámcovej zmluvy vymeniť ktoréhokoľvek subdodávateľa, a to za predpokladu, že nový subdodávateľ spĺňa požiadavky uvedené v § 41 ods. 1 písm. b) ZVO, ako aj povinnosť podľa § 11 ods. 1 ZVO v prípade subdodávateľa, ktorý má povinnosť zapisovať sa do registra partnerov verejného sektora. Najneskôr 7 dní pred prijatím subdodávky od nového subdodávateľa alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr), je dodávateľ povinný oznámiť BBSK (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia. Až do splnenia predmetu tejto Rámcovej zmluvy je dodávateľ povinný oznamovať BBSK akúkoľvek zmenu údajov o novom subdodávateľovi.

15.3. V prípade, že odberateľ je v omeškaní s úhradou faktúry alebo jej časti podľa príslušnej zmluvy, a ak si odberateľ nesplnil túto povinnosť ani v dodatočnej lehote, ktorú stanovil dodávateľ v písomnej výzve doručenej v listinnej forme na adresu sídla odberateľa, považuje sa to za porušenie zmluvy. Výzva bude obsahovať upozornenie, že dodávka elektriny a distribučné služby budú prerušené (za týmto účelom je dodávateľ oprávnený požiadať PPS alebo PDS o prerušenie alebo obmedzenie prenosu alebo distribúcie elektriny). Dodávateľ je oprávnený po uplynutí tejto dodatočnej lehoty stanovenej v písomnej výzve doručenej odberateľovi prerušiť dodávku elektriny príslušnému odberateľovi (nie všetkým účastníkom tejto Rámcovej zmluvy na strane odberateľov) až do času, kedy obdrží platbu od odberateľa v plnej výške. Dodávateľ v takom prípade nezodpovedá za vniknuté škody ani za ušlý zisk príslušného odberateľa. Dodávka elektriny a distribučné služby budú opätovne obnovené, akonáhle takýto odberateľ preukázateľne zaplatí dlžnú čiastku, s ktorou je v omeškaní.

* 1. Zmluvné strany sa týmto zaväzujú, že budú dodržiavať povinnosti uložené zmluvným stranám na základe Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov). Zmluvné strany sa zaväzujú, že citlivé informácie, alebo osobné údaje s ktorými sa oboznámia, nebudú okrem povinností vyplývajúcich zo všeobecne záväzných právnych predpisov nijako zverejňovať, ani ich akoukoľvek formou reprodukovať alebo podávať ich akýmkoľvek tretím neoprávneným osobám. Ak v dôsledku poskytovania súčinnosti podľa Rámcovej zmluvy budú niektorou zo zmluvných strán druhej zmluvnej strane poskytnuté osobné údaje a v dôsledku toho by malo dôjsť k spracúvaniu takých osobných údajov, zmluvné strany osobitne posúdia potrebu uzatvorenia dohody o podmienkach spracovania osobných údajov, príp. jej zmeny.

**XVI.**

**Záverečné ustanovenia**

16.1. Táto Rámcová zmluva nadobúda platnosť dňom jej podpisu obidvomi zmluvnými stranami a účinnosť dňom nasledujúcim po dnizverejnenia Rámcovej zmluvy v Centrálnom registri zmlúv /www.crz.gov.sk/ v súlade s § 47a zákona č. 40/1964 Zb. Občiansky zákonník v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

16.2. Dodávateľ a BBSK sa týmto výslovne navzájom zaväzujú, že žiaden z nich neprevedie nijaké práva a povinnosti (záväzky) vyplývajúce z tejto Rámcovej zmluvy, resp. jej časti, na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná. Na tretie osoby, ktoré uzatvorením čiastkovej zmluvy pristúpia k tejto Rámcovej zmluve, sa tento zákaz vzťahuje rovnako.

16.3. Ak by akékoľvek ustanovenie Rámcovej zmluvy bolo alebo sa stalo neplatným alebo právne nevymáhateľným, nebude to mať vplyv na platnosť alebo vymáhateľnosť ostatných ustanovení Rámcovej zmluvy. Zmluvné strany sa zároveň dohodli, že takéto neplatné alebo nevymáhateľné ustanovenie nahradia platným alebo právne vymáhateľným ustanovením.

16.4. Akékoľvek dohody, zmeny alebo doplnenia k tejto Rámcovej zmluve sú pre strany záväzné len vtedy, keď sú obojstranne podpísané vo forme písomných dodatkov k tejto Rámcovej zmluve, ktoré nadobudli účinnosť v súlade s aplikovateľnými právnymi predpismi; to sa netýka takých zmien Rámcovej zmluvy, ktoré podľa úpravy v nej výslovne dohodnutej možno vykonávať aj na základe jednostranného písomného oznámenia preukázateľne doručeného druhej zmluvnej strane. Návrhy dodatkov k tejto Rámcovej zmluve môže predkladať aj dodávateľ aj BBSK.

16.5. Rámcová zmluva je vyhotovená v 2 rovnopisoch, z ktorých 1 obdrží BBSK a 1 dodávateľ.

16.6. Neoddeliteľnou súčasťou Rámcovej zmluvy sú:

**a****) Príloha č. 1** - Zoznam jednotlivých odberných miest (OM) spolu s identifikáciou tretích osôb, s predpokladanými množstvami odberu elektriny

**b) Príloha č. 2** - Vzor čiastkovej zmluvy

**c) Príloha č. 3** - Postup pri stanovení ceny za dodávku elektriny vrátane odchýlky

**d) Príloha č. 4** - Zoznam subdodávateľov/Čestné vyhlásenie o nevyužití subdodávateľov

V .............................., dňa ......................... V ........................................, dňa ..........................

Odberateľ Dodávateľ

*.............................................. .........................................................*

**Banskobystrický samosprávny kraj**

Mgr. Ondrej Lunter, predseda

**Príloha č. 1** - Zoznam jednotlivých odberných miest (OM) spolu s identifikáciou tretích osôb, s predpokladanými množstvami odberu elektriny

**Príloha č. 2 –** Vzor čiastkovej zmluvy

*VZOR* **Čiastková zmluva o združenej dodávke elektriny**

podľa zákona č. 251/2012 Z. z. o energetike a o zmene a doplnení niektorých zákonov a § 269 ods. 2 zákona č. 513/1991 Zb. Obchodný zákonník v znení neskorších predpisov

(ďalej len „**zmluva**“)

Č. zmluvy odberateľa:

Č. zmluvy dodávateľa:

uzatvorená medzi nasledovnými zmluvnými stranami:

**Odberateľ: xxxxxxxxxxxxxxxxxxxxxxxx**

Sídlo: xxxxxxxxxxxxxxxxxxxxxxxxx

Štatutárny orgán: xxxxxxxxxxxxxxxxxxxxxxxxx

Zástupca na rokovanie vo veciach:

a) zmluvných: xxxxxxxxxxxxxxxxxxxxxxxxx

b) technických: xxxxxxxxxxxxxxxxxxxxxxxxx

IČO: xxxxxxxxxxxxxxxxxxxxxxxxx

DIČ: xxxxxxxxxxxxxxxxxxxxxxxxx

IČ DPH: xxxxxxxxxxxxxxxxxxxxxxxxx

Bankové spojenie: xxxxxxxxxxxxxxxxxxxxxxxxx

IBAN:

(ďalej len ako „**odberateľ**“)

**a**

**Dodávateľ: xxxxxxxxxxxxxxxxxxxxxxx**

Sídlo: xxxxxxxxxxxxxxxxxxxxxxxxx

Adresa na doručovanie písomností: xxxxxxxxxxxxxxxxxxxxxxxxx

Zapísaný: xxxxxxxxxxxxxxxxxxxxxxxxx

Štatutárny orgán: xxxxxxxxxxxxxxxxxxxxxxxxx

IČO: xxxxxxxxxxxxxxxxxxxxxxxxx

DIČ: xxxxxxxxxxxxxxxxxxxxxxxxx

IČ DPH: xxxxxxxxxxxxxxxxxxxxxxxxx

bankové spojenie: xxxxxxxxxxxxxxxxxxxxxxxxx

IBAN: xxxxxxxxxxxxxxxxxxxxxxxxx

(ďalej len ako „**dodávateľ**“ a spolu s odberateľom ďalej len ako „**zmluvné strany**“)

**I.**

**Preambula**

* 1. Táto zmluva sa uzatvára ako výsledok centrálneho verejného obstarávania podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len ako „**ZVO**“) na predmet zákazky: Dodávka elektriny a v nadväznosti na Rámcovú zmluvu č. ....................... o združenej dodávke elektriny uzatvorenej podľa zákona č. 251/2012 Z. z. o energetike a o zmene a doplnení niektorých zákonov v znení neskorších predpisov a § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len ako „**Rámcová zmluva**“) medzi dodávateľom a Banskobystrickým samosprávnym krajom so sídlom: Nám. SNP 23, 974 01 Banská Bystrica, IČO: 37828100 (ďalej len ako „**BBSK**“) dňa ..........................
  2. Uzatvorením tejto zmluvy prejavuje odberateľ výslovnú vôľu pristúpiť k Rámcovej zmluve ako jej nová zmluvná strana. Za týmto účelom odberateľ vyhlasuje, že je s obsahom Rámcovej zmluvy riadne oboznámený; pre vylúčenie pochybností je Rámcová zmluva prílohou č. 1 k tejto zmluve.
  3. Pristúpením k Rámcovej zmluve zo strany odberateľa sa rozumie, že za účelom odberu elektriny má odberateľ práva a povinnosti odberateľa v rozsahu, v akom sú pre odberateľa dohodnuté v Rámcovej zmluve. Pristúpením k Rámcovej zmluve však odberateľ nepreberá žiaden dlh BBSK alebo iných pristupujúcich tretích osôb uzatvárajúcich osobitné samostatné zmluvy, ktoré vznikli do dňa alebo vzniknú po dni uzatvorenia tejto zmluvy (vrátane), za takéto dlhy v žiadnom rozsahu neručí a uhrádza len cenu za elektrinu a za služby vymedzené v Rámcovej zmluve, ktoré budú odberateľovi na základe tejto čiastkovej zmluvy dodané.

**II.**

**Predmet a trvanie zmluvy**

2.1 Predmetom tejto zmluvy je záväzok dodávateľa v zmluvnom období za podmienok, v cene a v rozsahu určených touto zmluvou a Rámcovou zmluvou dodávať pre odberné miesta odberateľa podľa čl. III bod 3.1 tejto zmluvy elektrinu v dohodnutom množstve, čase a za dohodnutú cenu a poskytovať odberateľovi služby v rozsahu čl. II bod 2.1 Rámcovej zmluvy, ako aj záväzok odberateľa uhrádzať za dodanú elektrinu a súvisiace služby odplatu tak, ako je dohodnutá v Rámcovej zmluve a premietnutá v tejto zmluve.

2.2 Zmluva sa uzatvára na dobu určitú, ktorá začne plynúť po nadobudnutí jej účinnosti, najskôr však od 01.01.2026 od 00:00 hod. a bude trvať do 31.12.2026 do 24:00 hod. (ďalej len „**zmluvné obdobie**“). V prípade zániku platnosti Rámcovej zmluvy z akéhokoľvek dôvodu sa rozumie, že zaniká aj táto zmluva.

**III.**

**Miesto plnenia**

3.1 Špecifikácia (identifikácia) odberného miesta, evidenčné číslo EIC a počty odberných miest (ďalej len „**OM**“) sú uvedené v prílohe č. 2 tejto zmluvy.

**IV.**

**Podmienky dodávky elektriny a zabezpečenie jej distribúcie**

4.1 Podmienky dodávky elektriny a zabezpečenia jej distribúcie dojednané v Rámcovej zmluve sa v plnom rozsahu uplatnia pre túto zmluvu.

**V.**

**Cena za dodávku elektriny a za súvisiace plnenia**

5.1 Cena za dodávku elektriny, za poskytovanie distribučných služieb, za poskytovanie systémových služieb a za prevádzkovanie systému dojednaná v Rámcovej zmluve sa v plnom rozsahu uplatní na dodávky podľa tejto zmluvy, a to aj v prípade, ak dôjde k zmene spôsobu určenia ceny ako je predpokladaný Rámcovou zmluvou.

5.2Ostatné tu výslovne inak neupravené ustanovenia čl. VI a VII Rámcovej zmluvy sú v celom rozsahu platné a uplatniteľné aj pre túto zmluvu.

**VI.**

**Platobné podmienky a fakturácia**

6.1 Dohoda zmluvných strán o platobných podmienkach a fakturácii, tak ako je uvedená v Rámcovej zmluve, platí v plnom rozsahu aj pre tento zmluvný vzťah, okrem nasledovného:

Dodávateľ je povinný zasielať faktúry za plnenia podľa tejto zmluvy elektronickou poštou na e-mailovú adresu : ........................

**VII.**

**Komunikácia**

7.1 Dohoda zmluvných strán o komunikácii tak, ako je uvedená v Rámcovej zmluve, platí v plnom rozsahu aj pre tento zmluvný vzťah, okrem čl. XII bod 12.4 Rámcovej zmluvy, na účely ktorého bude informácia o zmene v osobe zástupcu dodávateľa podľa čl. XII bod 12.3 Rámcovej zmluvy vo vzťahu k tejto zmluve zasielaná na adresu sídla odberateľa a na e-mailovú adresu [xxxxxxxxxxxxxxx](mailto:podatelna@bbsk.sk).

**VIII.**

**Ukončenie a zánik zmluvy**

8.1 Túto zmluvu možno ukončiť:

8.1.1. písomnou dohodou zmluvných strán;

8.1.2. výpoveďou odberateľa, ak:

a) dodávateľ nedodá odberateľovi elektrinu v súlade s podmienkami tejto zmluvy a nezabezpečí distribučné služby, systémové služby a prevádzkovanie systému v súlade s podmienkami zmluvy, a to ani v dodatočnej lehote určenej odberateľom, ktorá nesmie byť kratšia ako 2 dni od dňa doručenia písomnej výzvy odberateľa dodávateľovi,

b) dodávateľ opakovane zavinil neoprávnené obmedzenie alebo prerušenie distribúcie elektriny odberateľovi,

c) dodávateľ opakovane neplní zmluvné povinnosti dodávateľa vyplývajúce z tejto zmluvy, najmä, nie však výlučne, neustanovil zástupcu podľa čl. XII. bod 12.3 Rámcovej zmluvy alebo neoznámil zmenu v osobe zástupcu v súlade s touto zmluvou, a to ani v dodatočnej lehote určenej odberateľom, ktorá nesmie byť kratšia ako 2 dni odo dňa doručenia písomnej výzvy odberateľa dodávateľovi.

8.2 Zmluvné strany sa dohodli, že výpovedná lehota je 2 mesiace a začína plynúť prvým dňom kalendárneho mesiaca nasledujúceho po kalendárnom mesiaci, v ktorom bola písomná výpoveď doručená dodávateľovi. Zmluvu je možné vypovedať bez poplatku.

**IX.**

**Záverečné ustanovenia**

9.1 Táto zmluva nadobúda platnosť dňom jej podpisu obidvomi zmluvnými stranami a účinnosť dňom nasledujúcim po dnizverejnenia zmluvy v Centrálnom registri zmlúv /www.crz.gov.sk/ v súlade s § 47a zákona č. 40/1964 Zb. Občiansky zákonník v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

9.2 Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce z tejto zmluvy, resp. jej časti na iný subjekt bez predchádzajúceho písomného súhlasu druhej zmluvnej strany a BBSK. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná.

9.3 Ak by akékoľvek ustanovenie zmluvy bolo alebo sa stalo neplatným alebo právne nevymáhateľným, nebude to mať vplyv na platnosť alebo vymáhateľnosť ostatných ustanovení zmluvy. Zmluvné strany sa zároveň dohodli, že takéto neplatné alebo nevymáhateľné ustanovenie nahradia platným alebo právne vymáhateľným ustanovením.

9.4 Akékoľvek dohody, zmeny alebo doplnenia k tejto zmluve sú pre strany záväzné len vtedy, keď sú obojstranne podpísané vo forme písomných dodatkov k tejto zmluve, ktoré nadobudli účinnosť v súlade s aplikovateľnými právnymi predpismi; to sa netýka takých zmien zmluvy, ktoré podľa úpravy dohodnutej v zmluve alebo v Rámcovej zmluve možno vykonávať aj na základe jednostranného písomného oznámenia preukázateľne doručeného druhej zmluvnej strane. Návrhy dodatkov k tejto zmluve môže predkladať ktorákoľvek zo zmluvných strán.

9.5 Zmluva je vyhotovená v 2 rovnopisoch, z ktorých 1 obdrží odberateľ a 1 dodávateľ.

9.6 Neoddeliteľnou súčasťou zmluvy sú:

a) **Príloha č. 1** – Rámcová zmluva (bez príloh č. 2 a č. 4)

b) **Príloha č. 2** – Zoznam jednotlivých odberných miest (OM) spolu s predpokladanými množstvami odberu elektriny, tarifami, adresami OM a evidenčnými číslami EIC OM.

V .............................., dňa ......................... V ........................................, dňa ..........................

Odberateľ Dodávateľ

*.............................................. .........................................................*

**Príloha č. 3 -** Postup pri stanovení ceny za dodávku elektriny vrátane odchýlky

1. Výkladové pravidlo

Všetky slová/slovné spojenia definované v Rámcovej zmluve 1347/2025/ODDE o združenej dodávke elektriny sa v rovnakom význame používajú aj v tejto prílohe č. 3.

1. Cena za dodávku elektriny

2.1 Cena za dodávku elektriny v príslušnom mesiaci sa stanoví podľa nasledujúceho vzorca:

**Jednotková cena za dodávku elektriny = priemerná vážená spotová cena denného trhu + K [EUR/MWh]**

**Hodnota aditívneho koeficientu K** je určená vo výške **.... EUR bez DPH/1 MWh**, na základe vyhodnotenia ponúk (z hľadiska plnenia kritéria) predložených do verejného obstarávania, v rámci ktorého sa dodávateľ stal úspešným uchádzačom. Na účely Rámcovej zmluvy sa pod aditívnym koeficientom K rozumie obchodná prirážka dodávateľa určená na pokrytie všetkých jeho nákladov na dodávku elektriny podľa tejto Rámcovej zmluvy. Všade, kde je v Rámcovej zmluve uvedené K, sa pod K rozumie hodnota aditívneho koeficientu vo výške určenej verejným obstarávaním.

Priemerná vážená spotová cena je cena elektriny, ktorá je v danej hodine ocenená hodinovou cenou elektriny na dennom trhu SR organizovanom spoločnosťou OKTE, a.s. Táto cena je pravidelne zverejňovaná na internetových stránkach OKTE, a.s., pričom ako podklad pre fakturáciu sa použije cena uvedená v mesačnej správe o dennom trhu (Mesačná správa o DT) pre príslušný mesiac fakturácie, ktorá je verejne dostupná na adrese https://okte.sk/sk/kratkodoby-trh/zverejnenie-udajov-dt/podrobny-prehlad-dt/. V prípade, že sa umiestnenie príslušných hodnôt denného trhu zmení, resp. sa zmení názov Mesačnej správy o DT, dodávateľ pre stanovenie ceny použije príslušné hodnoty zo zodpovedajúceho dostupného umiestnenia. Pre účely fakturácie sa za zúčtovacie obdobie stanoví jedna vážená priemerná cena podľa veľkosti spotreby v hodinovom intervale.

2.2 Zmluvné strany sa dohodli, že cena za dodávku elektriny dohodnutá podľa bodu 2.1 tejto prílohy č. 3 sa neuplatní v nasledovných prípadoch:

1. Ak dodávka elektriny v jednotlivom OM odberateľa (celá alebo jej časť) bude podliehať cenovej regulácii v zmysle platných právnych predpisov, a to vzhľadom na subjekt odberateľa alebo použitie odobratej elektriny, a cena stanovená podľa tejto prílohy č.3 Rámcovej zmluvy bude v rozpore s cenovou reguláciou. V takomto prípade bude cena za dodávku elektriny určená podľa cenníka dodávateľa platného pre ocenenie dodávky elektriny za regulované ceny na príslušné regulované obdobie. V prípade, ak cenovej regulácii podľa predošlej vety bude podliehať iba časť dodávaného objemu elektriny, pre ocenenie ostatnej časti dodávky elektriny do OM použije dodávateľ výpočet v zmysle bodu 2.1 vo vzťahu k dotknutému OM.
2. Zmluvné strany sa dohodli, že kedykoľvek počas zmluvného obdobia môže BBSK požiadať dodávateľa o zmenu spôsobu určenia ceny za dodávku elektriny, a to o **určenie ceny za dodávku elektriny fixnou cenou**. Požiadavke na zmenu spôsobu určenia ceny za dodávku elektriny bude predchádzať **požiadavka BBSK adresovaná dodávateľovi o novú cenovú ponuku** za neodobraté PMD. Neodobraté PMD sa vypočíta ako rozdiel medzi PMD a skutočne odobratým množstvom elektriny od začiatku dodávky elektriny v zmysle bodu 2.3 Rámcovej zmluvy. Skutočné odobraté množstvo bude stanovené na základe stavov všetkých meradiel dodaných odberateľom. Stavy meradiel doručí dodávateľovi BBSK na nasledovnú adresu elektronickej pošty zástupcu dodávateľa: .......................................................................... BBSK zašle požiadavku na novú cenovú ponuku e-mailom na adresu elektronickej pošty zástupcu dodávateľa podľa tohto bodu prílohy č. 3 Rámcovej zmluvy a následne danú požiadavku aj telefonicky potvrdí na telefónnom čísle dodávateľa podľa tohto bodu prílohy č. 3 Rámcovej zmluvy. BBSK je oprávnený požiadať dodávateľa o cenovú ponuku podľa predchádzajúcej vety 1-krát denne, v pracovných dňoch v čase medzi 10:00 - 15:00 hod. Dodávateľ zašle BBSK cenovú ponuku za príslušný produkt pre základné pásmo na príslušné obdobie do konca kalendárneho roka e-mailom bez zbytočného odkladu podľa svojich aktuálnych administratívnych možností a následne danú ponuku aj telefonicky konfirmuje na telefónnom čísle zástupcu BBSK, ktorý je podľa tejto prílohy č. 3 Rámcovej zmluvy oprávnený predkladať požiadavky na novú cenovú ponuku; ponukou je dodávateľ viazaný. Ak BBSK zašle na adresu elektronickej pošty dodávateľa akceptáciu cenovej ponuky, doručením akceptácie BBSK prostredníctvom elektronickej pošty je uzavretá zmena dohody o cene za dodávku elektriny podľa Rámcovej zmluvy, t. j. dohoda o fixnej cene za dodávku elektriny a dodávateľ je touto cenou viazaný. Dohodnutá fixná cena sa uplatní od prvého dňa mesiaca nasledujúceho po mesiaci, v ktorom bola dodávateľovi doručená akceptácie BBSK a bude sa uplatňovať až do skončenia príslušného kalendárneho roka.

Jednotková fixná cena za dodávku elektriny bude určená pre všetky OM nasledovne:

**Jednotková cena za dodávku elektriny = PXElive price + K [EUR/MWh]**.

**Ako PXElive price** bude použitá aktuálna hodnota príslušných produktov „SLOVAK BASE LOAD FUTURES“ na obchodnej platforme Power Exchange Central Europe PXE (ďalej len ako „**cena PXE**“) zo dňa D v €/MWh. V prípade, že sa umiestnenie príslušnej hodnoty PXE zmení, dodávateľ pre stanovenie ceny použije príslušnú hodnotu zo zodpovedajúceho dostupného umiestnenia z rovnakého zdroja (www.pxe.cz), prípadne sa zmluvné strany dohodnú na inej zodpovedajúcej referenčnej cene.

**Dňom D** sa na účely Rámcovej zmluvy rozumie pracovný deň burzy Power Exchange Central Europe PXE, v ktorom je dodávateľovi doručená požiadavka o novú cenovú ponuku.

Zástupcovia BBSK, ktorí sú oprávnení predkladať požiadavky o novú cenovú ponuku podľa tejto prílohy č. 3 Rámcovej zmluvy sú:

|  |  |  |
| --- | --- | --- |
| **Zástupca BBSK** | **e-mailová adresa** | **telefón** |
| Dagmar Šušková | dagmar.suskova@bbsk.sk | +421 949 006 931 |
| Ing. Pavel Koštial | pavel.kostial@bbsk.sk | +421 948 063 038 |

Kontaktné údaje oprávnených zástupcov dodávateľa na vystavenie cenovej ponuky podľa tejto prílohy č. 3 Rámcovej zmluvy:

|  |  |  |
| --- | --- | --- |
| **Zástupca dodávateľa** | **e-mailová adresa** | **telefón** |
| **....................** | **.........................** | **.....................** |
| **....................** | **.........................** | **.....................** |
| **....................** | **.........................** | **.....................** |

**Príloha č. 4 -** Zoznam subdodávateľov/Čestné vyhlásenie o nevyužití subdodávateľov